钦定古今图书集成/明伦汇编/氏族典/第229卷 > 杨琼
## 钦定古今图书集成/明伦汇编/氏族典/第229卷 > 杨琼

按《宋史杨琼传》：“琼，汾州西河人。幼事冯继业，以材勇
称，太宗召置帐下。即位，隶御龙直，三迁神勇指挥使。
从征太原，以功补御龙直指挥使。雍熙初，改弩直都
虞候，拜单州刺史。至道初，召还共职。明年，徙知霸州，
改防御使，灵庆路副都部署，河外都巡检使。贼累寇
疆，琼固捍有功。咸平二年，命为泾原仪渭邠宁环庆”
清远军、灵州路副都部署，寻徙镇、定、高阳关三路押
策先锋，屯定州之北。明年，副王超为镇州都部署，再
迁环庆，徙定州。四年，召还，以鄜州观察使充灵、环十
州军副都部署兼安抚副使。贼寇清远，出兵为援，逗
遛不进。城陷，琼却师，退保洪德砦，寇威寖炽，未尝交
一锋。事闻于上，命削官，长流崖州，移道州。景德初，起
为右领军卫将军，累迁左领军卫大将军、领贺州团
练使、知兖州。五年，卒，年六十七。录其子舜臣为奉职。
长子舜宾，内殿崇班、阁门祗候。